กมธ.งบห่วงยอดหนี้สาธารณะ หวั่นยอดสูงรัฐผ่อนกันหลังแอ่น
&nbsp;
21 ส.ค. 2554

โพสต์ทูเดย์ — กมธ.งบประมาณติง ตั้งงบจ่ายหนี้สาธารณะที่มีสูง 2.7 ล้านล้านบาทน้อย จะปลดหนี้ได้ใช้เวลา 32 ปี 
การประชุมคณะกรรมาธิการวิสามัญพิจารณาร่าง พ.ร.บ.งบประมาณรายจ่ายประจำปี พ.ศ. 2554 สภาผู้แทนราษฎร ในส่วนของสำนักงานบริหารหนี้สาธารณะ (สบน.) ได้มีการซักถามผู้บริหารหน่วยงานถึงยอดหนี้สาธารณะและขีดความสามารถในการชำระหนี้ของไทย และจะขอปรับลดวงเงินลงมา 20% 
นายจักรกฤศฏิ์ พาราพันธกุล ผู้อำนวยการ สบน. เปิดเผยว่า ปัจจุบันยอดหนี้สาธารณะมีทั้งสิ้นรวม 2.7 ล้านล้านบาท คิดเป็น 42.23% ของอัตราการขยายตัวทางเศรษฐกิจ (จีดีพี) และจะไต่ระดับสูงขึ้นอย่างต่อเนื่องในอีก 3 ปีข้างหน้า โดยจะเพิ่มเป็น 4647%, 4850% และ 5053% ในแต่ละปีถัดไป เนื่องจากการจัดงบประมาณขาดดุลในอีก 3 ปีข้างหน้าแต่ไม่น่าเป็นห่วงมากนัก เพราะไม่เกินกรอบที่ตั้งไว้ 60% แต่หลังจากนั้นหนี้สาธารณะจะปรับลดลงหลังจากที่เศรษฐกิจขยายตัวมากขึ้น
นอกจากนั้น สส. ได้ตั้งข้อสังเกตถึงการใช้งบประมาณจำนวนมากในการทำประชานิยม โดยนายจุลพันธ์ อมรวิวัฒน์ สส.เชียงใหม่ พรรคเพื่อไทย อภิปรายว่า จากการคำนวณยอดหนี้ทั้งหมดตามหลักแล้ว จะต้องคืนเงินต้นปีละ 3.7 หมื่นล้านบาท จึงจะสามารถใช้หนี้ได้หมดภายใน 32 ปี แต่เหตุใด สบน. จึงตั้งงบประมาณคืนเงินต้นชำระหนี้เงินกู้ปีแรกเพียง 1 หมื่นล้านบาทเศษ เท่ากับเป็นการผลักภาระไปให้รัฐบาลหน้าและคนรุ่นหลัง จึงอยากทราบว่าใครเป็นผู้สั่งให้เปลี่ยนโครงสร้างการชำระหนี้สาธารณะ จึงขอตัดงบประมาณลง 20%
นายจักรกฤศฏิ์ ได้ขอความเห็นใจว่า อย่าตัดงบประมาณในส่วนนี้ เนื่องจากสบน. ต้องใช้งบในการบริหารงานด้านการคลังเพื่อลดต้นทุนของไทย 
นายจักรกฤศฏิ์ กล่าวอีกว่า ยอดหนี้รวม 2.7 ล้านล้านบาท ระยะเวลาชำระหนี้คืน 32 ปีนั้น อยู่ภายใต้เงื่อนไขว่ารัฐบาลจะไม่มีการกู้ใหม่ ซึ่งเป็นไปได้ยาก เนื่องจากยอดหนี้เพิ่มมาตั้งแต่ปี 2538 แต่ก็อยู่ในกรอบการก่อหนี้ได้ไม่เกิน 60% ของจีดีพี และภาระหนี้ต่องบประมาณรายจ่ายก็ไม่เกิน 15% และประเทศไทยก็ได้รับคำชมว่ามีความโดดเด่นด้านการ บริหารตลาดพันธบัตร การรักษาวินัยการคลัง จนฐานะการคลังแข็งแกร่ง 
สำหรับการตั้งวงเงินชำระหนี้มีข้อจำกัดด้านการจัดทำงบประมาณ เพราะรัฐบาลที่ผ่านมาจัดทำงบประมาณแบบขาดดุล เพื่อนำงบมาใช้ในการลงทุนและเป็นค่าใช้จ่ายประจำ จึงทำให้เหลือเงินมาชำระหนี้น้อย หากรัฐบาลสามารถทำงบประมาณแบบสมดุลได้เมื่อไหร่ เงินชำระหนี้ก็มากขึ้น 
ขณะที่หนี้สาธารณะในปัจจุบัน ประกอบด้วย 4 ส่วน คือ หนี้ที่รัฐบาลกู้โดยตรง หนี้รัฐวิสาหกิจ หนี้รัฐวิสาหกิจที่เป็นสถาบันการเงิน และหนี้กองทุนเพื่อการฟื้นฟูและพัฒนาระบบสถาบันการเงิน 
ทั้งนี้ ในช่วง 8 เดือนได้ปรับโครงการ สร้างหนี้ไปกว่า 1.27 แสนล้านบาท จ่ายคืนหนี้เงินต้นดอกเบี้ย 1.16 แสนล้านบาท